აკაკი კიბორძალიძე

აკაკი კიბორძალიძე (დ. 17 აგვისტო, 1963, ქუთაისი, საქართველოს სსრ, სსრ კავშირი — გ. 10 ივლისი, 2001, მოსკოვი, რუსეთი) — ქართველი და საბჭოთა ძიუდოისტი. საბჭოთა კავშირის საერთაშორისო კლასის სპორტის ოსტატი.

ბიოგრაფია
დაიბადა 1963 წლის 17 აგვისტოს ქუთაისში. ძიუდოში ვარჯიში 1973 წლიდან ქუთაისის ბავშვთა და მოზარდთა სპორტულ სკოლაში ომარ მერაბიშვილის ხელმძღვანელობით დაიწყო. ჭაბუკთა ასაკიდანვე იცავდა საქართველოსა და საბჭოთა კავშირის ნაკრების ღირსებას.

1981 წელს ჭაბუკებში ევროპის ჩემპიონის ტიტული მოიპოვა. ორი წლის შემდეგ პირველად გაიმარჯვა თბილისის საერთაშორისო ტურნირზე. აღნიშნული ტურნირი მის კარიერაში ყველაზე იღბლიანი და წარმატებული გამოდგა, რადგან ყველაზე ხშირად თბილისის არენაზე ახერხებდა იგი პირველობის მოპოვებას და არაერთი ძლიერი მოწინააღმდეგის დამარცხებას.

1987 წელს ევროპის ბრინჯაოს პრიზიორი გახდა, მომდევნო წელს კი ევროპის ვიცე-ჩემპიონი. 1987 წლის ევროპის ჩემპიონატს ძიუდოში პარიზის პიერ დე კუბერტენის სახელობის სპორტის სასახლემ უმასპინძლა, სადაც 26 ქვეყნის ძიუდოისტები ჩაებნენ ევროპის ჩემპიონატის მედლებისთვის ბრძოლაში. საბჭოთა ნაკრები, რომლის შემადგენლობაშიც არ ყოფილა შემთხვევა საქართველოს წარმომადგენელი არ გამოსულიყო, უკვე ოცდამეხუთედ მონაწილეობდა ამ ტურნირში. ქვეყნის ნაკრებში ამჯერად ორი ქართველი ძიუდოისტი — კობა კურტანიძე და აკაკი კიბორძალიძე შეიყვანეს. კობა კურტანიძისაგან განსხვავებით, აკაკი კიბორძალიძისთვის ეს იყო სადებიუტო გამოსვლა ასეთი რანგის შეჯიბრებაში. პირველ წრეში კიბორძალიძემ შებოჭვით მოუგო ევროპის ჩემპიონს, დასავლეთგერმანელ ალექსანდრ ფონ დერ გრიობენს, შემდეგ ნიდერლანდელი მეტოქეც შებოჭვით დაამარცხა და ნახევარფინალში რუმინელ მიხაი ჩოკს დაუპირისპირდა. ეს შეხვედრა რუმინელი სპორტსმენის სასარგებლოდ დასრულდა, რომელმაც შემდეგ ფინალშიც იმარჯვა და ევროპის ჩემპიონის ტიტულს დაეუფლა. მართალია ბრინჯაოს მედლისთვის შეხვედრის მოგება კიბორძალიძეს არ გასჭირვებია და თავისი სადებიუტო ტურნირიდან მედლის გარეშე არ დაბრუნებულა, მაგრამ ამ შედეგით მაინც უკმაყოფილო დარჩა.

1989 წელს ბელგრადში გამართული მსოფლიოს ჩემპიონატი ძიუდოში ქართველი ფალავნებისთვის განსაკუთრებით შედეგიანი გამოდგა. საკავშირო ნაკრებიდან ამ ჩემპიონატზე ოთხი ქართველი ძიუდოისტი იღებდა მონაწილეობას და ყველამ წარმატებით იასპარეზა, — ამირან ტოტიკაშვილმა და კობა კურტანიძემ ოქროს მედლები, გია თენაძემ ბრინჯაო, ხოლო აკაკი კიბორძალიძემ ვერცხლის მედალი მოიპოვა.

ძირითადი შედეგები
მიღწევები
მსოფლიოს ვიცე-ჩემპიონი
1989 (აბსოლუტური; ბელგრადი, იუგოსლავია)
ევროპის ვიცე-ჩემპიონი
1988 (აბსოლუტური; პამპლონა, ესპანეთი)
ევროპის ჩემპიონატის ბრინჯაოს პრიზიორი
1987 (+95 კგ; პარიზი, საფრანგეთი)
საერთაშორისო ტურნირების ჩემპიონი
1983 (აბსოლუტური; თბილისი)
1985 (+95 კგ; თბილისი)
1986 (აბსოლუტური; თბილისი)
1987 (+95 კგ; პოტსდამი, გდრ)
1987 (+95 კგ და აბსოლუტური; თბილისი)
1987 (+95 კგ; სეული, კორეა)
1988 (+95 კგ; თბილისი)
1989 (+95 კგ და აბსოლუტური; კურსკი)
საერთაშორისო ტურნირების ვიცე-ჩემპიონი
1983 (+95 კგ; ვარშავა, პოლონეთი)
1984 (+95 კგ; ბუქარესტი, რუმინეთი)
საერთაშორისო ტურნირების ბრინჯაოს პრიზიორი
1979 (+95 კგ; აღმოსავლეთ ბერლინი, გდრ)
1981 (+95 კგ; აღმოსავლეთ ბერლინი, გდრ)
საბჭოთა კავშირის ხალხთა სპარტაკიადის ჩემპიონი
1986 (აბსოლუტური; კიევი)
საბჭოთა კავშირის ჩემპიონი
1987 (+95 კგ; ლენინგრადი)
საბჭოთა კავშირის ვიცე-ჩემპიონი
1988 (+95 კგ; ალმა-ატა)
ევროპის ჩემპიონი (ჭაბუკები)
1981 (+95 კგ; სან-მარინო)

პერიოდიკა

ოქრო — კობა კურტანიძეს, ბრინჯაო — აკაკი კიბორძალიძეს // „ლელო“, 12 მაისი, 1987, № 92 (9503), გვ. 1.